- Avklemming av blodtilførsel i andre organer kan bedre beskyttelsen av hjertet under operasjonUnikard
Avklemming av blodtilførsel i andre organer kan bedre beskyttelsen av hjertet under operasjon
Pasientene som gjennomgikk avklemming av blodtilførsel i armen før hjerteoperasjon bevarte arbeidskapasiteten i hjertevevet betydelig bedre enn de som ikke gjorde det.
Hvert år gjennomgår ca. 4300 pasienter hjertekirurgi i Norge. Under operasjonen er det nødvendig å stanse blodtilførselen til hjertet en periode for å kunne operere på det. Dette medfører en viss hjerteskade, og det er derfor viktig å finne metoder som kan beskytte hjertet i størst mulig grad.
Tidligere studier tyder på at man kan oppnå en beskyttelseseffekt på hjertet ved å stoppe blodtilførselen i en annen del av kroppen i korte perioder før hjertet utsettes for en lengre periode uten blodtilførsel. I dette videoinnlegget møter vi Katrine Hordnes Slagsvold, lege i spesialisering ved klinikk for thoraxkirurgi, St. Olavs Hospital. Hun forteller om en studie som ble gjort i samarbeid med Institutt for sirkulasjon og bildediagnostikk, NTNU, hvor de så nærmere på denne metoden for å undersøke om man kan utnytte dette til pasientenes fordel og bedre beskyttelse av hjertet under hjertekirurgi.
I studien ble blodtilførselen i armen til en gruppe pasienter avklemt i korte perioder før hjerteoperasjon ved å blåse opp en blodtrykksmansjett. Resultatene viste at de pasientene som gjennomgikk avklemmingen av blodtilførsel i armen før hjerteoperasjon, bevarte arbeidskapasiteten i hjertevevet betydelig bedre enn de som ikke gjorde det.
Dette er interessant fordi det kan tyde på at metoden påvirker måten hjertevevet forbruker energi på, og bevarer hjertevevets evne til å opprettholde energiproduksjonen gjennom operasjonen. Dette kan videre bety at hjertet vil være bedre i stand til å forebygge skade og gjøre hjertevevet bedre rustet til å reparere eventuelle skader som skulle oppstå under en hjerteoperasjon.
Publisert: 24. februar 14
Postet i: Hjerteblogg, Videoblogg
Tagget med: Hjertekirurgi
Slagsvold KH, Rognmo O, Høydal MA, Wisløff U, Wahba A. Remote Ischemic Preconditioning Preserves Mitochondrial Function and Influences Myocardial MicroRNA Expression in Atrial Myocardium During Coronary Bypass Surgery. Circ Res. 2013 Dec 26